חזירי הבר בחיפה

במרחב העירוני בחיפה משוטטים חזירי בר. התופעה מתרחשת גם ביישובים אחרים באזור הכרמל כדוגמת נשר, טירת כרמל, עספיא, דלית אל-כרמל ויישובי חוף הכרמל. חזיר הבר בישראל הוא תת-המין חזיר אנטולי (Sus scrofa lybicus), והוא שוכן מובהק של אזורי חורש, יער, סבך וביצות. לפני קום מדינת ישראל, היה ציד חזירי הבר נפוץ, וייתכן כי בתקופה זו הם כמעט נעלמו מרוב אזורי ארץ ישראל, פרט לביצת החולה ולבקעת הירדן. לאחר קום המדינה התרבו החזירים והתפשטו, וכיום הם נפוצים מהגולן והגליל ועד מערב הנגב. באזור הכרמל והגליל ניתן להיווכח במספרם ההולך וגדל של חזירי הבר, אשר נצפים בתוך היישובים עצמם בתדירות הולכת וגוברת. הסיבות העיקריות להתרבות ולהתפשטות של חזירי הבר בישראל כוללות ככל הנראה את השמדת הנמרים בגליל, לצד העלייה בכמות המזון והמים הזמינים באזורים עירוניים וחקלאיים. לחזיר הבר בישראל אין כיום אויבים טבעיים והוא מצליח להתמודד היטב עם שינויים בסביבה. לפי החוק להגנת חיית הבר בישראל, חזיר הבר מוגדר "חיית בר מוגנת" וחל איסור חמור לצוד, לפגוע או ללכוד אותו ללא היתר בכתב מרשות הטבע והגנים. חזיר הבר אינו נוהג לנדוד למרחקים גדולים. תחום המחיה של הנקבות נע בין 2 ל-6 קמ"ר ו-10–20 קמ"ר עבור הזכרים. בשנים האחרונות חזיר הבר הפך למין מתפרץ, מין אשר התפשט באינטנסיביות בתוך תחום תפוצתו הטבעית בעקבות פעילות האדם. אוכלוסיית חזירי הבר גדלה בקצב גבוה יחסית. בעקבות זאת נרשמו עדויות רבות יותר על מפגשים בין בני אדם לחיות בר, שמתקיימים דווקא בתוך השטח העירוני. עד שנת 2006 היה שיווי משקל הרמוני בין תושבי השכונות בחיפה לבין חזירי הבר, ומפגש חזיתי בחזיר בר נחשב לאירוע נדיר. בשנת 2006 נצפתה כניסה של חזירי בר אל תוך המרחב העירוני בשכונות. במהלך השנים, הופיעו נזקים ונרשמו דיווחים על גנים הרוסים, תקיפות של תושבים, תקיפות של חיות מחמד ונזקי רכב ורכוש שנגרמו מהחזירים. בעקבות כך, עיריית חיפה הייתה צריכה לפצות כספית את תושבייה. לדוגמה, עקב 58 תביעות כנגד העירייה בשנת 2021, היא נאלצה לשלם פיצויים בסך 676 אלף שקלים. כיום, חזירי הבר נצפים לעיתים קרובות מסתובבים ברחובות העיר, עוברים בכבישים, אוכלים מפחי האשפה ומטרידים את התושבים. התפשטותם לתוך המרחב והגידול הדמוגרפי מוסברים בעיקר בזמינות מזון מוגברת במיוחד באזורים חקלאיים ועירוניים: האכלת החזירים על ידי בני אדם וזמינות של אשפה ביתית וגידולים חקלאיים. חזיר הבר הוא אוכל-כול, אך תזונתו מבוססת בעיקר על חומר צמחי (כ-90%) כגון שורשים, בלוטים, אגוזים, חומר צמחי ירוק ויבולים חקלאיים. יתר תזונתם מורכבת ממגוון של פטריות ובעלי חיים, כגון תולעים, חלזונות, פרוקי רגליים, דגים, ציפורים, ביצי ציפורים וגם יונקים קטנים ופגרים. את כל אלה ניתן למצוא, לעיתים בשפע, בסביבות עירוניות. נוסף על כך, מים הם משאב הכרחי עבור הישרדותם של חזירי הבר, ולכן הם משוטטים בחיפוש אחר מים בעונות היבשות. הסבר אחר להתרחבות אוכלוסייתם הוא יכולות הרבייה הייחודיות שלהם יחד עם יכולתם לפלוש לסביבות שונות ועם יכולות האכילה האופורטוניסטיות שלהם, הנשענות על מגוון רחב של צמחים ובעלי חיים. סיבות נוספות להתרחבות האוכלוסייה של חזירי הבר ולהתרבות המפגשים בינם לבין בני אדם הן המחסור בטורפים טבעיים של חזירי הבר, העיור של בתי גידול טבעיים והתרבותם של אזורי מחסה בקצה אדמות חקלאיות. נמצא, כי חזירי בר בשטחים פתוחים (חקלאות ושמורות טבע) מראים חששנות גבוהה באופן מובהק ביחס לחזירי בר עירוניים. חששנות נמוכה יותר בקרב חזירי בר באזורים עירוניים נובעת כנראה מהתרגלותם לנוכחות אדם (הביטואציה). בשנת 2012 החלה פעילות דילול מוסדרת שלוותה בצעדים נוספים. בין השנים 2014–2018 הוגברה פעילות הדילול כפליים, אך ללא השגת המטרה המיוחלת של דילול 50%–60% מהם על מנת להשיג שליטה באוכלוסיית החזירים. החל משנת 2013 ממוצע התלונות של תושבי השכונות למוקד העירוני בנוגע לחזירי בר עמד על כ-1,500 בשנה, כלומר כארבע תלונות ליום. בשנת 2018 העריכה עירית חיפה את מספרם של חזירי הבר בעיר במאות, אך לפי ד"ר יאיר וייס, הווטרינר העירוני, מדובר באומדן קטן מהמספר האמיתי. כמו כן, הושקעו על ידה כ-600 אלף שקלים בניסיונות הקטנת מספר החזירים הפולשים לשכונות. בשנת 2019 עברה העירייה לפעול בצעדים הומאניים, הן משום שפעולות הדילול לא השיגו את התוצאות הרצויות, והן מטעמים אידאולוגיים של ראש העיר החדשה, עינת קליש-רותם. בינואר 2020 הציבה עיריית חיפה תמרורים חדשים בשכונות הכרמל המתריעים על נוכחות ערה של חיות בר בסביבה העירונית. התמרורים בולטים בצבע צהוב עם איור של חזיר בר וכיתוב "חזיר בר חיפאי בסביבה". כמו כן, החלה העירייה בפעילויות גידור, הצבת תחנות האכלה לחתולים בלבד וקיבוע פחי אשפה, כדי להקשות על חזירי הבר. באפריל 2020 בזמן הסגר בעקבות התפרצות נגיף הקורונה בישראל, נצפו חזירי בר ובעלי חיים נוספים משוטטים במספרים גבוהים אף יותר מהתקופה שלפני הסגר. לאור המצב ההולך ומחמיר, עומדות מספר אפשרויות פעולה שיתנו מענה ופתרון למצוקת התושבים: דילול מאסיבי של אוכלוסיית חזירי הבר. צמצום המזון הפנוי במרחב העירוני. יצירת מוקדי משיכה מחוץ למרחב העירוני (מזון ומים). יצירת מחסום פיזי, טכנולוגי או אחר שימנע את חדירת חזירי הבר למרחב העירוני. בסקר ספרות שנערך בהזמנה של רמת הנדיב, בוצעה חלוקה ל-2 סוגים של טיפול בבעיית חזירי הבר בשטחים בנויים – טיפול באמצעים קטלניים ובאמצעים בלתי קטלניים: האמצעים הקטלניים כוללים: לכידה והמתה, מלכודות לולאה, ירי ציידים, ירי מהאוויר והרעלה. שיטות אלו מעוררות ביקורות רבות, סביב הטענה שמדובר במהלכים שאינם הומניים (אם כי קיים מנעד 'הומניות' שכן מלכודות לולאה גורמות לסבל רב לעומת ציד לדוגמה). ביקורת נוספת מושמעת בנוגע לאפקטיביות: הרעלה עלולה לפגוע במינים נוספים, ירי מהאוויר אינו רלוונטי בשטח כה קטן וצפוף כמו בישראל ונמצא לא אפקטיבי גם באזורים אחרים בעולם ועוד. האמצעים הבלתי קטלניים כוללים שיטות כגון הורדת הפריון באמצעות הזרקות, גידור אזורי מחיה, שימוש באמצעים דוחי חזירים, האכלה מסיחה, והעתקת אוכלוסייה לאזורים אחרים. מרבית הביקורת המושמעת כנגד שיטות אלו, קשורה בעיקר לכך שהן יקרות במיוחד. כמו כן, ניתן לומר על חלק מן השיטות שהן משיגות את ההפך מן הרצוי. כך למשל האכלה מסיחה (מחוץ לאזור הבנוי) עלולה להגדיל את אוכלוסיית החזירים וכדומה. הכרישים בחדרה היעלים במצפה רמון אסון העטלפים בחדרה רותי (צבועה) סקר ספרות חזירי הבר בעולם ובישראל, אחיעד דוידסון גילרון, רמת הנדיב, ינואר 2017 חזירים והעיר: איך למתן השפעות חיצוניות?, מרינה טוגר, יצחק בננסון, אוניברסיטת תל אביב, דצמבר 2017 סמינר תכנון וניהול מדיניות סביבתית - חזירי בר במרחב העירוני בחיפה, הפקולטה לארכיטקטורה ובינוי ערים, המכון הטכנולוגי לישראל טכניון, יולי 2018 דורון סולומון, מחקר עמדות של האוניברסיטה: האם תושבי חיפה בעד דילול חזירים?, באתר mynet‏ חיפה, 1 באוגוסט 2021 מדיה וקבצים בנושא חזירי הבר בחיפה בוויקישיתוף יפה, עובר במעבר חצייה. עוד שניה מבקש ממני סיגריה, בעמוד הפייסבוק של יבגני זרובינסקי, 7 ביוני 2020 (אורך: 24 שניות) משפחת חזירים משוטטת בגבעת נשר בעיר נשר ב-13 באוקטובר 2022 נעה פישר, המלחמה בחיפה: משדרים לחזירי הבר, גדרות לשכונות, באתר ynet, 28 בנובמבר 2021 "לא רוצה להיתקל בהם בחדר מדרגות": חזירי הבר מפלגים את חיפה, סרטון באתר יוטיוב (אורך: 2:57) גיא דוברת, השפעת נבירה והפצת זרעים על-ידי חזיר הבר (scrofa Sus) על חברת הצמחים העשבוניים, באתר רמת הנדיב, ‏נובמבר 2009 חזיר בר - Sus scrofa, באתר מארג אחיעד דוידסון גילרון, סקר ספרות - חזירי הבר בעולם ובישראל, באתר רמת הנדיב, ‏ינואר 2017 חזירי בר, באתר רשות הטבע והגנים, ‏1 ביולי 2018 רן אדניהו, מבל אוגוסטובסקי, איתי אנסבכר, אלה בדש, נעה זיידמן, ג׳ומאן חטיב, לירם יונגרמן, הילה ירושלמי, עופר כהן, אורן כחילה, מירי לב, עינת ליברמן-אוזן, עוז ליס, אורי נשיץ, פרננדו סאסו, עלאא קאסם, ג'ורג' קעואר, יעל רוזנבלום, רון ריימונד, יובל שוורצשילד, ליהי שחר-ברמן, יובל שיפטן, דיאנה שקולניק גורן, רונית כהן-ספר, סמינר תכנון וניהול מדיניות סביבתית - חזירי בר במרחב העירוני בחיפה, באתר אורנשטיין דניאל – הפקולטה לארכיטקטורה ובינוי ערים, ‏יולי 2018 בועז כהן, הווטרינר העירוני: "היו בחיפה שלוש תקיפות של חזירי בר", באתר כלבו חיפה והקריות, ‏20 בדצמבר 2019 אחיעד דוידסון, אורי שיינס דן מלקינסון, השפעת צייד על המבנה החברתי והתנהגות חזירי הבר בשטחי חקלאות ושמורות הטבע בישראל, באתר רמת הנדיב, ‏דצמבר 2018 יואב איתיאל‏, חזירות לשמה: דיירי הקבע הגדולים (מאוד) של חיפה, באתר וואלה, 22 בספטמבר 2018 אחיה ראב"ד, מכת חזירי הבר בחיפה: "עניין של זמן עד שיהיה אסון", באתר ynet, 19 באפריל 2020 דניאל סיריוטי, שלט חדש בחיפה: ״חזיר בר משוטט בסביבה״, באתר ישראל היום, 28 בינואר 2020 אביב לביא, חזירי הבר החיפאים מככבים על תמרורים חדשים. את התושבים זה ממש לא מצחיק, באתר זמן ישראל, 4 בפברואר 2020 ירון כרמי, עיריית חיפה החלה בגידור נקודות מעבר של חזירי בר בשכונת כרמליה, באתר חי פה - חדשות חיפה, ‏26 בינואר 2020 אודיה שווץ, תחנות האכלה לחתולים בלבד הוצבו בכרמליה, באתר רדיו חיפה, ‏12 במאי 2020 דרור פויר, ‏שועלים, תנים וחזירים: חיות הבר כבשו את הרחובות בזמן הסגר, מה יקרה עכשיו?, באתר גלובס, 25 באפריל 2020 אחיה ראב"ד, בזמן הסגר: חזירי הבר כובשים את חיפה, באתר ynet, 15 באפריל 2020 נעה שפיגל, כשהאנשים בבתים, חזירי הבר משתלטים על רחובות חיפה, באתר הארץ, 14 באפריל 2020 אלי לוי, בעקבות ההסגר: להקות של חזירי בר השתלטו על רחובות חיפה הריקים, באתר חדשות 13, 16 באפריל 2020 השפעת צייד על המבנה החברתי והתנהגות חזירי הבר בשטחי חקלאות, באתר רמת הנדיב